MRK-hoof in die sop oor Etzebeth | Maroela Media
Adv. Bongani Majola, voorsitter van die MRK, het vanmiddag in die parlement aangekondig dat hy opdrag gegee het dat daar dringend ondersoek ingestel word na Jones se gedrag, en na sy geskiktheid om die Etzebeth-saak verder te ondersoek.
Majola het die besluit self aan Jones oorgedra, en Jones is verbied om enige verdere openbare stellings oor die Etzebeth-kwessie te maak.
Die saak spruit uit ŉ beweerde voorval in Langebaan aan die Weskus waar Etzebeth en/of vriende van hom na bewering rassisties opgetree het. Etzebeth, wat tans in Japan aan die Wêreldbeker-rugbytoernooi deelneem, ontken die bewerings ten sterkste. Jones het egter volgens mediaberigte reeds in die openbaar gesê Etzebeth “het met moord weggekom” en dat die MRK “van hom ŉ voorbeeld gaan maak”.
Jones se stellings is vanmiddag in ŉ gespanne vergadering van die parlementêre portefeuljekomitee oor justisie deur sowel die DA as die VF Plus van rassistiese vooroordeel teen wit Suid-Afrikaners beskuldig.
Werner Horn, DA-LP, het gesê die MRK het dubbele standaarde wanneer hulle bitterlik stadig indien hoegenaamd optree teen mense soos Zindzi Mandela, voormalige Suid-Afrikaanse ambassadeur in Denemarke, Andile Mngxitama van Black First Land First of die EFF-leier, Julius Malema. Dit teenoor die haas waarmee Jones vir Etzebeth in die openbaar skuldig bevind sonder verhoor of sonder dat sy kant aangehoor is. Dit laat die persepsie ontstaan dat die MRK bevooroordeeld is teen wit mense.
Ook dr. Corné Mulder, VF Plus-hoofsweep, het ŉ onderskeid getref tussen die manier waarop klagtes wat die VF Plus, asook sommige wit mense wat volgens hom duidelik die slagoffers van rassisme was, by die MRK aanhangig gemaak het. Hierdie sake is oor baie jare en baie slap hanteer, teenoor hoe Etzebeth nou sommer vooraf in die openbaar skuldig bevind word, het hy gesê.
Die MRK het die bewerings van anti-wit gedrag ontken en gesê elke keer dat ŉ prominente wit persoon se gedrag deur die MRK ondersoek word, kom sulke bewerings voor. “Wanneer ŉ prominente swart persoon ondersoek word, word weer beweer die MRK is agente van wit monopolie-kapitaal.”
Priscilla Jana, menseregtekommissaris en voormalige ANC-LP, het aangevoer “Zindzi” (Mandela), na wie sy deurgaans op die voornaam verwys het, se gedrag verskil per definisie van Etzebeth s’n omdat hul geleefde wêrelde verskil.
Adv. Andre Gaum, nog ŉ menseregtekommissaris en ook ŉ voormalige ANC- en NNP-LP, het egter gesê Mandela se saak word nog ondersoek. Die MRK het trouens later aangedui dat Mandela se saak deur die MRK voor die hof gedaag is en dat Mandela nou ŉ senior advokaat aangestel het om haar te verdedig.
Ja mnr Jones, dit gebeur as jou persoonlike oortuigings en siening juis ander mense jou besluitneming by die werk negatief beinvloed, jy slaan jou naam met ‘n plank. Omdat jy ‘n openbare figuur is het hierdie plank momentum bygekry en jy word in die openbaar onbevoeg verklaar om voort te gaan met jou ondersoek.
Maak ‘n voorbeeld van mnr Jones.
Geen genade, wys sy swakplekke !
Ek dink Jones is skuldig! ????
Daar mut ook net onthou word dat hierdie Jones gesě het, Eben mut van moord aan gekla word. Siestog shame hy het seker helse grade agter Sy naam om so iets slim te kan kwyt raak.